Keywords

Summary



Keywords

1. Eiropas Savienība – Iestādes – Sabiedrības tiesības piekļūt dokumentiem – Regula Nr. 1049/2001 – Tiesību piekļūt dokumentiem izņēmumi – Piemērojamība – Piemērošana ar uzņēmumu koncentrācijas kontroles procedūru saistītiem administratīvu lietu materiāliem – Dokumenti, ar kuriem ir apmainījusies Komisija un par koncentrāciju paziņojušie lietas dalībnieki vai trešās personas

(LESD 15. pants; Eiropas Parlamenta un Padomes Regulas Nr. 1049/2001 4. panta 2. punkts; Padomes Regula Nr. 4064/89 un Regula Nr. 139/2004)

2. Eiropas Savienība – Iestādes – Sabiedrības tiesības piekļūt dokumentiem – Regula Nr. 1049/2001 – Izņēmumi no principa par piekļuvi dokumentiem – Uz vairākiem izņēmumiem balstīts atteikums – Pieļaujamība

(Eiropas Parlamenta un Padomes Regulas Nr. 1049/2001 4. pants)

3. Eiropas Savienība – Iestādes – Sabiedrības tiesības piekļūt dokumentiem – Regula Nr. 1049/2001 – Tiesību piekļūt dokumentiem izņēmumi – Lēmumu pieņemšanas procesa aizsardzība – Komisijas iekšējie dokumenti, kas saistīti ar uzņēmumu koncentrācijas kontroles procedūru – Piekļuves pieteikums, kas iesniegts tiesvedībā, kura attiecas uz lēmumu izbeigt attiecīgo koncentrāciju procedūru – Atteikuma pieļaujamība

(LESD 15. pants; Eiropas Parlamenta un Padomes Regulas Nr. 1049/2001 4. panta 3. punkts)

4. Eiropas Savienība – Iestādes – Sabiedrības tiesības piekļūt dokumentiem – Regula Nr. 1049/2001 – Tiesību piekļūt dokumentiem izņēmumi – Tiesvedības aizsardzība – Komisijas iekšējie dokumenti, kas saistīti ar uzņēmumu koncentrācijas kontroles procedūru – Piekļuves pieteikums, ko iesniedzis dalībnieks tiesvedībā, kura attiecas uz lēmumu izbeigt attiecīgo koncentrācijas procedūru – Atteikuma pieļaujamība

(LESD 15. pants; Eiropas Parlamenta un Padomes Regulas Nr. 1049/2001 4. panta 2. punkts)

Summary

1. Pat ja Regulas Nr. 1049/2001 par publisku piekļuvi Eiropas Parlamenta, Padomes un Komisijas dokumentiem mērķis ir pēc iespējas pilnīgāk nodrošināt sabiedrības tiesības iepazīties ar iestāžu dokumentiem, šīs tiesības, ņemot vērā šīs regulas 4. pantā paredzētos izņēmumus, ir pakļautas zināmiem ierobežojumiem, pamatojoties uz publisku vai privātu interešu apsvērumiem.

Lai pamatotu atteikumu dot iespēju iepazīties ar dokumentu, principā nepietiek ar to, ka šis dokuments attiecas uz kādu no Regulas Nr. 1049/2001 4. panta 2. punktā minētajām darbībām vai interesēm, piemēram, izmeklēšanas mērķu aizsardzību, attiecīgajai iestādei tāpat ir jāpaskaidro, kā iepazīšanās ar šo dokumentu var konkrēti un reāli kaitēt interesēm, kas aizsargātas ar minētajā pantā paredzēto izņēmumu. Tomēr šī iestāde šajā saistībā katrā ziņā var pamatoties uz vispārējiem pieņēmumiem, kas var attiekties uz noteiktām dokumentu kategorijām, jo uz pieteikumiem par viena veida dokumentu publiskošanu var attiekties līdzīgi vispārīgi apsvērumi.

Šādi vispārīgi pieņēmumi uzņēmumu koncentrācijas kontroles procesa jomā ir piemērojami tāpēc, ka regulējumā, kurā regulēts šis process, tostarp Regulās Nr. 4064/89 un Nr. 139/2004 par uzņēmumu koncentrācijas kontroli, ir paredzēti arī strikti noteikumi par rīcību ar šādā procesā iegūtu vai noskaidrotu informāciju. Protams, šajās regulās paredzētās tiesības iepazīties ar administratīvās lietas materiāliem uzņēmumu koncentrācijas kontroles procedūrā un tiesības iepazīties ar dokumentiem atbilstoši Regulai Nr. 1049/2001 ir juridiski atšķirīgas, bet tās tomēr ir attiecināmas uz funkcionāli līdzvērtīgām situācijām, ciktāl tiek dota iespēja iepazīties ar lietas materiāliem, ieinteresētajām personām ļaujot iegūt visus Komisijai iesniegtos apsvērumus un dokumentus.

Līdz ar to vispārīga iespēja, pamatojoties uz Regulu Nr. 1049/2001, iepazīties ar dokumentiem, kuri šajā procesā ir nosūtīti Komisijas un par koncentrāciju paziņojušo lietas dalībnieku vai trešo personu starpā, varētu apdraudēt līdzsvaru, ko Savienības likumdevējs ir vēlējies nodrošināt regulā par koncentrāciju, starp attiecīgo uzņēmumu pienākumu paziņot Komisijai iespējamu slepenu informāciju, lai tai ļautu izvērtēt paredzētās koncentrācijas saderību ar kopējo tirgu, no vienas puses, un nodrošināt pastiprinātu aizsardzību šādi Komisijai nodotai informācijai saskaņā ar dienesta noslēpumu un komercnoslēpumu, no otras puses.

Ja citas personas, nevis tās, kurām ir tiesības piekļūt lietas materiāliem saskaņā ar tiesisko regulējumu par uzņēmumu koncentrācijas kontroles procesu vai kuras ir uzskatāmas par ieinteresētajām personām, bet kuras nav izmantojušas savas tiesības iepazīties ar informāciju vai kurām ir atteikta šāda iespēja, varētu iepazīties ar dokumentiem saskaņā ar Regulu Nr. 1049/2001, tiktu apdraudēts ar šo tiesisko regulējumu izveidotais režīms.

Šāds vispārējs pieņēmums, ar ko pamato atteikumu dot iespēju iepazīties ar šiem dokumentiem, ir jāizdara neatkarīgi no tā, vai lūgums ļaut iepazīties ar dokumentiem attiecas uz jau pabeigtu kontroles procesu vai vēl notiekošu kontroles procesu.

Tomēr šis vispārējais pieņēmums neizslēdz iespēju pierādīt, ka uz attiecīgo dokumentu, kura publiskošana ir pieprasīta, minētais pieņēmums neattiecas vai ka pastāv sevišķas sabiedrības intereses, kas pamato šā dokumenta publiskošanu atbilstoši Regulas Nr. 1049/2001 4. panta 2. punktam.

(sal. ar 111., 116., 118., 120.–122., 124. un 126. punktu)

2. Skatīt nolēmuma tekstu.

(sal. ar 113. un 114. punktu)

3. Ar Regulas Nr. 1049/2001 par publisku piekļuvi Eiropas Parlamenta, Padomes un Komisijas dokumentiem 4. panta 3. punktā paredzēto izņēmumu par tiesvedības aizsardzību ir attaisnots atteikums iepazīties ar tādiem Komisijas iekšējiem dokumentiem, kas attiecas uz uzņēmumu koncentrācijas kontroles procedūru, kā dokumenti un juridiski atzinumi. Proti, šai iestādei atkarībā no tiesvedības par lēmumu izbeigt procedūru iznākuma varētu nākties atsākt savu darbību, lai, iespējams, pieņemtu jaunu lēmumu par apstrīdēto koncentrāciju, un tādēļ šīs iestādes pienākums šī procesa laikā izpaust minētos iekšējos dokumentus būtiski apdraudētu šīs iestādes lēmumu pieņemšanas procesu.

(sal. ar 127. un 130. punktu)

4. Skatīt nolēmuma tekstu.

(sal. ar 132. punktu)